华岳
寄大庾郭县尉
前年建安县，始识韩荆州。
一见辰知遇，许我尝从游。
寻幽访赤壁，买笑陪青楼。
有酒即命驾，夜饮忘觥筹。
雪香飘梅花，归驾仍迟留。
送君城北隅，岁事希一周。
告德虽未久，有怀奚所投。
客来自锦溪，知为蓝田游。
抠衣欲趋隅，其奈风马牛。
方图拜尺纸，文此不敏羞。
乃复三不缄，获戾于君侯。
谪客干典刑，宜尔餐吴钩。
幸不畀我死，残喘延俘囚。
搜索遍中外，释缚良无由。
始思鹍鹏翼，庇我反手犹。
嘘烛拂毫楮，尺素驰星流。
荷公三复还，恻然添我忧。
许我京阙间，与我为良谋。
于今秋复冬，俟命犹置邮。
西风掠于宇，鱼雁俱沉浮。
未审恩波中，许我共济不。
我材袜线短，愿公广甄收。
他日宾幕府，鏖战当焚舟。
公兮不我援，复驾言焉求。